[Foto’s] 30 gered ná vistreiler aan die brand slaanFoto: Netcare 911 Twee mans moes Dinsdag per helikopter na ŉ hospitaal geneem word nadat die vistreiler waarop hulle deel van die bemanning was aan die brand geslaan en begin sink het. Andre Fletcher, adjunkstasiebevelvoerder van die Nasionale Seereddingsinstituut (NSRI) in Durban, het gesê die NSRI se Durban-bemanning en lugreddingseenheid is Dinsdag teen 10:05 in kennis gestel van die beseerde mans wat van die sinkende vistreiler gered is. Volgens Fletcher was ŉ bemanning van 30 op die Taiwannese vissersboot Hsiang Fuh No. 6 toe die boot Sondag ongeveer 400 seemyl van die KwaZulu-Natalse kus aan die brand geslaan en begin sink het. Die bemanning het twee reddingsbote gebruik om die treiler te verlaat en is later deur twee ander skepe gevind en aan boord geneem. Die NSRI is Dinsdag in kennis gestel dat ŉ man met erge brandwonde in ŉ ernstige toestand op die vaartuig Ever Diadem ongeveer 25 seemyl van die hawe af is. Die NSRI-reddingsboot, Eikos Rescuer II, is met ŉ Netcare 911-paramedikus aan boord uitgestuur om die skip tegemoet te gaan. Die beseerde man, ŉ 29-jarige Filippynse burger, is na die reddingsboot oorgebring en behandel vir die tweede- en derdegraadse brandwonde wat hy oor 40% van sy lyf opgedoen het. ŉ Tweede man, ŉ 63-jarige Chinese burger, is ook behandel vir ŉ kniebesering. ŉ Helikopter van die Suid-Afrikaanse weermag met drie paramedici aan boord is ontplooi en die twee beseerde mans is opgehys na die helikopter. Die helikopter het direk met die mans na ŉ hospitaal gevlieg. Die ander 28 oorlewendes wat almal ongedeerd op die twee skepe was, is teruggebring na die hawe. Volgens Fletcher is alle skepe per radio in kennis gestel van die verlate vistreiler wat in die see agtergebly het.